།ཡང་ཟབ་དཀོན་མཆོག་སྤྱི་འདུས་ཀྱི་ལས་ཚོགས་ཚེ་སྒྲུབ་ལྕགས་ཀྱི་རི་བོའི་དབང་བསྐུར་ཟབ་མོ་ལས་དབང་གི་ལོ་རྒྱུས་གསལ་བའི་ཨ་དརྴ་
ཞེས་བྱ་བ་བཞུགས་སོ།།
ཇི་ལྟར་བལྟམས་པ་ནས། ཤྲཱི་ཡེ་ཧཱུྃ། ཧྲཱིཿ གཏོར་མ་མི་དམིགས༴ ཧཱུྃ། བླ་མ་རྣམས་ཀྱི་སོགས་དྲག་སྔགས་ཧཱུྃ་བཞིས་བསྐྲད། ཧྲཱིཿ བདག་ཉིད་འགྱུར་མེད་ནས། ཛྭ་ལ་རཾ། མཎྜལ་ཕུལ། ཚེ་ཡི་དབང་བསྐུར་བ་ལ། དང་པོ་དབང་བཤད་ནི། ད་ལམ་བཀའ་རྫོགས་པ་ཆེན་པོ་ཡང་ཟབ་དཀོན་མཆོག་སྤྱི་འདུས་ལས་ཚེ་སྒྲུབ་ལྕགས་ཀྱི་རི་བོའི་དབང་བསྐུར་བ་ཡིན་པས་ཡིད་ཆེས་ཤིང་ཁུངས་བཙུན་པར་བྱ་བའི་ཕྱིར་ལོ་རྒྱུས་ཞུ་ན། བཅོམ་ལྡན་འདས་ཚེ་དཔག་མེད་ཀྱི་སྤྲུལ་པ་སློབ་དཔོན་པདྨ་དེ་ཉིད་རྒྱ་གར་ཤར་ཕྱོགས་བྲག་ཕུག་མ་ར་ཏི་ཀའི་གནས་སུ་ཚེ་ཡི་རིག་འཛིན་བསྒྲུབས་པས་མགོན་པོ་ཚེ་དཔག་མེད་དངོས་སུ་བྱོན་ནས་ཚེའི་རྒྱུད་དང་སྒྲུབ་ཐབས་བྱེ་བ་ཕྲག་གཅིག་གནང་ནས་འཆི་མེད་ཚེ་ཡི་རིག་འཛིན་ཐོབ། སྐྱེ་འཆི་མེད་པ་རྡོ་རྗེའི་སྐུར་གྲུབ་སྟེ་མཚན་ཡང་ཨོ་རྒྱན་ཚེ་དཔག་མེད་ཅེས་བྱ་བ་དེས་ཚེ་སྒྲུབ་ཟབ་མོ་རྣམས་རྒྱལ་པོ་གཙུག་ལག་འཛིན་གྱི་བུ་མོ་མནྡ་ར་བ་ལ་གནང་ནས་ཚེ་ཡི་དངོས་གྲུབ་ཐོབ་པས་མ་གཅིག་གྲུབ་པའི་རྒྱལ་མོ་ཞེས་བྱའོ། །
ཨོ་རྒྱན་རིན་པོ་ཆེ་བོད་དུ་བྱོན་ནས། དགེ་སློང་ནམ་མཁའི་སྙིང་པོ། ཆོས་རྒྱལ་ཁྲི་སྲོང་ལྡེའུ་བཙན། མཁའ་འགྲོ་ཤེལ་དཀར་མཚོ་དང་། ཡེ་ཤེས་མཚོ་རྒྱལ་ལ་སོགས་པ་ལ་གནང་ཞིང་བསྒྲུབས་པས་སྐུ་ཚེ་མཐར་ཕྱིན་ཅིང་མཁའ་སྤྱོད་འགྲུབ། སླར་མ་འོངས་སྙིགས་མའི་དོན་དུ་གཏེར་དུ་སྦས་ནས་ཉང་བན་ཏིང་འཛིན་བཟང་པོའི་སྤྲུལ་པ་རིག་འཛིན་ལས་འཕྲོ་གླིང་པས་གཏེར་ནས་སྤྱན་དྲངས་པ་འདིར་ཡང་། ཁ་བ་ཅན་དུ་ཚེ་སྒྲུབ་ལྔ་བརྒྱ་ཙམ་ཞིག་སྦས་པའི་ནང་ནས་འདི་སྙིང་པོ་གཅིག་དྲིལ་ལྟ་བུར་ཡིན་ཅིང་བྱིན་རླབས་ཆེ་བ་འདི་ཉིད་རིག་འཛིན་ཆེན་པོ། དེ་ནས་གྲུབ་མཆོག་མི་ཕམ་བློ་གྲོས། མཚུངས་མེད་བཟང་པོ་རྡོ་རྗེ། ཡོངས་འཛིན་ཀུན་དགའ་ལྷུན་གྲུབ། མི་ཕམ་ཆོས་ཀྱི་དབང་ཕྱུག ངག་དབང་ཀུན་དགའ་བསྟན་འཛིན། མི་ཕམ་ངག་དབང་མཐར་ཕྱིན། ཁྱབ་བདག་འཇམ་དཔལ་དཔའ་བོ། འདྲེན་མཆོག་ངག་དབང་རྣམ་རོལ། མཐུ་ཆེན་འཇམ་དཔལ་རྡོ་རྗེ། ཀུན་མཁྱེན་སྒྲུབ་བརྒྱུད་ཉི་མ། འཇམ་དཔལ་ཡེ་ཤེས་གྲུབ་པ། བཤད་སྒྲུབ་ཆོས་ཀྱི་ཉིན་བྱེད། ངག་དབང་མི་ཕམ་བསྟན་པའི་ཉི་མ། མཐུ་སྟོབས་ཆོས་ཀྱི་རྒྱ་མཚོ། རིགས་དང་དཀྱིལ་འཁོར་རྒྱ་མཚོའི་བདག་ཉིད། དཔལ་ལྡན་ངག་དབང་མི་ཕམ་འཇིགས་མེད་ཆོས་ཀྱི་རྒྱ་མཚོ་ཡེ་ཤེས་རིན་ཆེན་སྐལ་བཟང་དོན་བརྒྱུད་ཉི་མ་དགེ་ལེགས་ཕྲིན་ལས་ཀུན་ཁྱབ་ཕྱོགས་ལས་རྣམ་པར་རྒྱལ་བའི་སྡེ། དམ་པ་དེ་དག་གི་བཀའ་དྲིན་ལས་བྱུང་བའི་དབང་བསྐུར་ཟབ་མོ་ཞུ་བའི་ཐོག་མར་སྐྱབས་སུ་འགྲོ་བ་དང་། བྱང་ཆུབ་མཆོག་ཏུ་སེམས་བསྐྱེད་པ་གལ་ཆེ་བས། དུས་ད་ནས་བཟུང་སྟེ་ཁ་ཙམ་མིན་པར་སྙིང་ཁུང་རུས་པའི་གཏིང་ནས་དཀོན་མཆོག་སྤྱི་འདུས་ཀྱི་ངོ་བོར་པདྨ་འོད་འབར་ལ་སྐྱབས་སུ་འགྲོའོ། །སེམས་ཅན་གྱི་དོན་དུ་གུ་རུ་པདྨ་འབྱུང་གནས་ཀྱི་གོ་འཕང་དམ་པ་ཚེ་གཅིག་ལུས་གཅིག་ལ་ཐོབ་པར་བྱ་སྙམ་པས་སྐྱབས་སུ་འགྲོ་བ་དང་སེམས་བསྐྱེད་འདིའི་རྗེས་ཟློས་མཛོད། ཨོཾ་ཨཱཿཧཱུྃ༔ སྐྱབས་གནས་དམ་པ་རྣམས་ལ་སྐྱབས་སུ་མཆི༔ རྒྱུད་དྲུག་འཁོར་བ༴ བཟོད་མེད༴ ཀུན་ཀྱང༴ ཨོཾ་ཨཱཿཧཱུྃ༔ ཆོས་རྣམས་ཐམས་ཅད༴ གཉིས་མེད༴ མ་བཅོས༴ རང་སེམས༴ གནས་ལུགས༴ འཛིན་མེད༴ འཁོར་འདས༴ ཆོས་དབྱིངས༴ ཟུང་འཇུག༴ སོགས་ཀྱི་བར་རྗེས་ཟློས་ལན་གསུམ། སླར་ཡང་དབང་གི་དོན་དུ་གསོལ་བ་འདེབས་པ་འདིའི་རྗེས་ཟློས་མཛོད། ཨེ་མ་ཧོ༔ དཀོན་མཆོག་སྤྱི་འདུས་བླ་མ་ནི༔ རིགས་རྣམས་ཀུན་བདག་ཆེ་བའི་མཆོག༔ དཔའ་བོ་ཆེན་པོས་རྗེས་སུ་བཟུང་༔ དབང་གི་སྨིན་གྲོལ་དངོས་གྲུབ་སྩོལ༔ ལན་གསུམ། དེ་ལྟར་ཡིན་ན་ཧེ་རུ་ཀའི༔ དཀྱིལ་འཁོར་གཞུག་ཅིང་སྨིན་པར་བྱ༔ ཞེས་གནང་བར་བྱིན་ནས། གསང་བར་གདམས་ཤིང་དམ་བསྒྲགས་པ་ནི། བླ་མེད་ཡང་གསང་བྱིན་རླབས་འདི༔ གནས་ཁང་འདི་ཡི་ཕྱི་རོལ་དུ༔ དམ་མེད་པ་ལ་སྨྲ་མི་རུང་༔ དེ་ཕྱིར་སྙིང་ནས་བྲོ་བོར་ཅིག༔ ཨོཾ་བཛྲ་རཀྵ་སི་ཧཱུྃ༔ ས་མཱ་ཡ་ཨི་དན་ན་ར་ཀན༔ ཞེས་དམ་ཆུ་བླུད། དེ་ནས་ལྷ་བསྐྱེད་ཅིང་བྱིན་དབབ་པའི་དོན་དུ་དམིགས་པ་འདི་བཞིན་དུ་གྱིས། ཨོཾ་བཛྲ་ཨ་མྲྀ་ཏ༴ ཨོཾ་སྭ་བྷཱ་ཝས་སྦྱངས། ཨོཾ་ཨཱཿཧཱུྃ༔ འདི་ལྟར་སྣང་སྲིད་གཉིས་བསྡུས་ཆོས་རྣམས་ཀུན༔ ཡེ་ནས་སོགས། ཨཱཿཧཱུྃ༔ ཧྲཱིཿ ཁྱེད་ཉིད་ཐ་མལ་ཁྱོད་སེམས་བཟོ་མེད་འདི༔ དཀོན་མཆོག་སྤྱི་འདུས་སོགས། གསལ་བར་བསྐྱེད༔ དེ་ལྟར་དུ་གསལ་བའི་སྤྱི་བོར་ཨོཾ་ནས། འཁོར་རྒྱལ་བ་རབ་འབྱམས་ཀྱིས་བསྐོར་བ་ཏིལ་གྱི་གང་བུ་ཁ་བྱེ་བ་ལྟ་བུར་དཔག་ཏུ་མེད་པ་སྤྱན་དྲངས་ནས་ཁྱེད་རང་རྣམས་ལྷར་གསལ་བ་ལ་གཉིས་སུ་མེད་པར་ཐིམ་པའི་མོས་པར་གྱིས། ཧྲཱིཿ སྔོན་གྱི་བསྐལ་པའི་ནས། སིདྷི་ཕ་ལ་ཧཱུྃ་ཨཱཿ ཞེས་བྱིན་དབབ་བོ།། ཏིཥྛ་བཛྲ། ཞེས་སྤྱི་བོར་རྡོ་རྗེ་རྒྱ་གྲམ་གྱིས་བརྟན་པར་བྱས། སླར་ཡང་ཚེའི་དབང་བསྐུར་ཟབ་མོ་ཞུ་བའི་དོན་དུ་གསོལ་བ་འདེབས་པ་འདིའི་རྗེས་ཟློས་མཛོད། ཧྲཱིཿ དུས་གསུམ་སངས་རྒྱས་ཀུན་ཀྱི་ངོ་བོ་ཉིད༔ འགྲོ་རྣམས་མ་ལུས༴ ཨོ་རྒྱན་པདྨ༴ བདག་གི༴ འཆི་མེད་ཚེ༴ སོགས་ལན་གསུམ། ནད་རིགས་བཞི༴ རྐྱེན་ངན་ཉི་ཁྲི༴ ཡེ་འདྲོགས༴ བགེགས་རིགས༴ ཚེ་ཡི༴ ཐམས་ཅད་བྱང་ཞིང༴ ཞེས་གསོལ་བ་ལན་གསུམ་བཏབ་ལ། དེ་ནས་ཚེ་འགུགས་པའི་དོན་དུ་དམིགས་པ་འདི་བཞིན་དུ་མཛོད། བླ་མ་དང་མདུན་བསྐྱེད་ཀྱི་དཀྱིལ་འཁོར་དང་ཁྱེད་རང་རྣམས་ལྷར་གསལ་བའི་འོད་ཟེར་སྤྲོ་བསྡུས་ཕྱི་སྣོད་ནང་བཅུད་ཐམས་ཅད་ལྷ་སྔགས་སུ་གསལ་བའི་གཟི་བྱིན་གྱིས། སངས་རྒྱས་བྱང་སེམས་རྩ་བ་གསུམ། ཆོས་སྐྱོང་སྲུང་མ་ཐམས་ཅད་ཀྱི་ཚེའི་བྱིན་རླབས། འབྱུང་བ་བཞིའི་བཅུད་ཀྱི་དྭངས་མ་ཐམས་ཅད་དྲང་སྲོང་རིག་འཛིན་ཚེ་ལ་དབང་བ་རྣམས་ཀྱི་ཐུགས་རྗེ་དང་བྱིན་རླབས། སེམས་ཅན་བསོད་ནམས་ཅན་དཀར་པོ་དགེ་བའི་ལས་སྒྲུབ་ཅིང་དབང་ཆེ་བ། རྩལ་དྲག་པ། འཁོར་མང་བ། ཡོན་ཏན་ཆེ་བ། སྟོབས་དང་སྙན་གྲགས་ལྡན་པ། གདུལ་བྱ་ཕྲིན་ལས་ཅན་རྣམས་ཀྱི་ཚེ་དང་བསོད་ནམས་ཐམས་ཅད་ཡི་གེ་ནྲྀའི་རྣམ་པ་འོད་ཟེར་ཁ་དོག་སྣ་ཚོགས་བུམ་པའི་ནང་དུ་ཀྱི་ལི་ལི་འཁྱིལ་བར་གྱུར། ཡང་ཚེའི་བུམ་པ་གུ་རུ་པདྨ་འོད་འབར་དུ་གསལ་བའི་དཔྲལ་བར་འཁོར་ལོ་དཀར་པོ་ཨོཾ་གྱིས་མཚན་པ། མགྲིན་པར་པདྨ་དམར་པོ་ཨཱཿས་མཚན་པ། ཐུགས་ཀར་རྡོ་རྗེ་སྔོན་པོ་ཧཱུྃ་གིས་མཚན་པ། ལྟེ་བར་རིན་པོ་ཆེ་སེར་པོ་སྭས་མཚན་པ། གསང་གནས་སུ་རྒྱ་གྲམ་ལྗང་གུ་ཧཿས་མཚན་པ་རྣམས་ལས་འོད་ཟེར་ལྕགས་ཀྱུ་ཞགས་པ་ལྕགས་སྒྲོག་དྲིལ་བུའི་རྣམ་པ་ཅན་དཔག་ཏུ་མེད་པ་འཕྲོས་པས། ཤར་ཕྱོགས་དྲི་ཟ། ལྷོ་ཕྱོགས་གཤིན་རྗེ། ནུབ་ཕྱོགས་ཀླུ་བདུད། བྱང་ཕྱོགས་གནོད་སྦྱིན། སྟེང་ཕྱོགས་ཚངས་པ་དང་བརྒྱ་བྱིན། འོག་ཕྱོགས་དགའ་བོ་དང་འཇོག་པོ་ལ་སོགས་པའི་ཚེ་དང་བསོད་ནམས། ཁྱེད་རང་རྣམས་ཀྱི་ཚེ་སྲོག་ཆད་པ། ཡར་བ། གས་པ། ཉམས་པ་ཐམས་ཅད་དང་། ཕྱི་སྣོད་ནང་བཅུད་ཀྱི་ཚེ་བཅུད་སྟོབས་ནུས་ཡོན་ཏན་ཐམས་ཅད་འོད་ཟེར་དཀར་ལ་འཚེར་ཞིང་སྣུམ་ལ་འདྲིལ་བའི་རྣམ་པར་བསྡུས་ཏེ། མདུན་བསྐྱེད་ཀྱི་ཚེའི་བུམ་པའི་ནང་དང་ཚེ་རིལ་ཚེ་ཆང་སོགས་དང་། ཁྱེད་རང་རྣམས་ཀྱི་སྤྱི་བོའི་གཙུག་ནས་ལུས་ལ་སིབ་སིབ་ཐིམ་པས་འཆི་བ་མེད་པ་རྡོ་རྗེ་ཚེའི་དངོས་གྲུབ་ཐོབ་པའི་མོས་པ་གྱིས། ཧྲཱིཿ ཕྱི་ནི་བུམ་པ་ནང་ནི་བདུད་རྩིས་གང་༔ གསང་བའི་དོན་ནི་པདྨ་ཚེ་དཔག་མེད༔ གནས་ལྔར་ཕྱག་མཚན་ལྔ་དང་ཡིག་འབྲུ་ལྔ༔ འོད་ཟེར་དཔག་ཡས་ནམ་མཁའ་གང་བར་འཕྲོས༔ ཅེས་བརྗོད་ལ་མདའ་དར་གཡབ་ཅིང་། ཧྲཱིཿ ཤར་ཕྱོགས་དྲི་ཟའི་ལག་ནས་ལྕགས་ཀྱུས་ཁུག༔ ལྷོ་ཕྱོགས་གཤིན་རྗེའི་ལག་ནས་ཞགས་པས་ཁུག༔ ནུབ་ཕྱོགས་ཀླུ་བདུད་ལག་ནས་ལྕགས་སྒྲོག་ཁུག༔ བྱང་ཕྱོགས་གནོད་སྦྱིན་ལག་ནས་དྲིལ་བུས་ཁུག༔ སྟེང་ཕྱོགས་ཚངས་པ་བརྒྱ་བྱིན་ལག་ནས་ཁུག༔ འོག་ཕྱོགས་དགའ་བོ་འཇོག་པོའི་ལག་ནས་ཁུག༔ ཚེ་སྲོག་ཆད་པ་མཐུད་ལ་ཡར་བ་ཁུག༔ གས་པ་སྦྱོར་ལ་ཉམས་པ་ཐམས་ཅད་གསོས༔ འོད་ཟེར་དཀར་ལ་འཚེར་ཞིང་སྣུམ་ལ་འདྲིལ༔ སྤྱི་བོའི་གཙུག་ནས་ལུས་ལ་སིབ་སིབ་ཐིམ༔ འོད་འབར་འཆི་མེད་ཚེ་ཡི་དབང་ཐོབ་ཤོག༔ ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཨ་ཡུ་ཥེ་ཧཱུྃ་ཎི་ཛཿ ཞེས་པའི་བར་ལན་གསུམ་སྐབས་སྦྱར། དེ་ནས་འདི་ཉིད་ཀྱི་དབང་དངོས་གཞི་ལ་གཏེར་སྟོན་རིག་འཛིན་ཆེན་པོས་སྐུ་གསུང་ཐུགས་ཡོན་ཏན་ཕྲིན་ལས་ཀྱི་དབང་ལྔ་བསྐུར་བར་གསུང་པ་ལས། ཐོག་མར་སྐུ་ཚེ་བུམ་གྱི་དབང་བསྐུར་བ་ནི། ཚེའི་བུམ་པ་འདི་པདྨ་ཚེ་དཔག་ཏུ་མེད་པར་གསལ་བའི་སྐུ་ལས་འོད་ཟེར་དཔག་ཏུ་མེད་པ་ནམ་མཁའ་གང་བར་འཕྲོས་པས་ས་ཆུ་མེ་རླུང་གི་བཅུད་རྣམས་འོད་ཟེར་གྱི་རྣམ་པར་བུམ་པའི་ནང་དུ་བསྡུས་ཤིང་ལུད་པས་ཁྱེད་རང་རྣམས་ཀྱི་སྤྱི་བོ་ནས་ཐིམ་ཞིང་ལུས་གང་བས་ཤ་ཁྲག་དྲོད་དབུགས་ཀྱི་ཁམས་ནས་ཚེ་ཉམས་པ་སོར་ཆུད། ཚེ་དང་བསོད་ནམས་ཟླ་བ་ཡར་གྱི་ངོ་ལྟར་འཕེལ་ཞིང་རྒྱས་པའི་མོས་པ་གྱིས། ཧྲཱིཿ བུམ་པའི་ངོ་བོ་པདྨ་འོད་འབར་བཞུགས༔ འོད་ཟེར་དཔག་ཡས་ནམ་མཁའ་གང་བར་འཕྲོས༔ ས་ཆུ་མེ་རླུང་བཅུད་རྣམས་རང་མདོག་གསལ༔ ཤ་ཁྲག་དྲོད་དབུགས་ཉམས་པ་སོར་ཆུད་ནས༔ སླར་ཡང་ཟླ་བ་ཡར་ངོ་ཇི་བཞིན་དུ༔ སྟོབས་རྩལ་ཡོན་ཏན་ཚེ་ཡི་དབང་ཐོབ་ཤོག༔ ཨོཾ་ཨཱཿཧཱུྃ་བཛྲ༴ ཚེ་བུམ་སྤྱི་བོར་བཀོད། ཡང་ཚེའི་བུམ་པ་གུ་རུ་ཚེ་དཔག་ཏུ་མེད་པར་གསལ་བའི་སྐུ་ལས་འོད་ཟེར་དཔག་ཏུ་མེད་པར་ནམ་མཁའ་གང་བར་འཕྲོས། ཕྱོགས་བཅུའི་སངས་རྒྱས་དང་རིགས་གསུམ་མགོན་པོ་ལ་སོགས་པའི་བྱང་ཆུབ་སེམས་དཔའ་རྣམས་ཀྱི་མཁྱེན་བརྩེ་ནུས་མཐུ་འཇིག་རྟེན་དང་འཇིག་རྟེན་ལས་འདས་པའི་ཚེ་དང་བསོད་ནམས་ཟག་བཅས་དང་ཟག་མེད་ཀྱི་མཐུ་སྟོབས་ནུས་པ་ཐམས་ཅད་འོད་ཟེར་གྱི་རྣམ་པར་བུམ་པའི་ནང་དུ་བསྡུས་ཤིང་ལུད་པ་ཁྱེད་རང་རྣམས་ཀྱི་སྤྱི་བོ་ནས་ཐིམ་ཞིང་ལུས་གང་བས་འཆི་བ་མེད་པ་རྡོ་རྗེ་ཚེའི་དངོས་གྲུབ་ཐོབ་པའི་མོས་པ་གྱིས། ཧྲཱིཿ བུམ་པའི་བདུད་རྩི་པདྨ་འོད་འབར་ཞུ༔ འོད་ཟེར་དཔག་ཡས་ནམ་མཁའ་གང་བར་འཕྲོས༔ རྒྱལ་བ་རབ་འབྱམས་རིགས་གསུམ་མགོན་པོ་དང་༔ འཇིག་རྟེན་ལོངས་སྤྱོད་མངའ་ཐང་བསོད་ནམས་ཅན༔ ཟག་བཅས་ཟག་མེད་མཐུ་སྟོབས་ནུས་པ་ཀུན༔ དེང་འདིར་བུ་ལ་ཚེ་ཡི་དབང་ཐོབ་ཤོག༔ ཨོཾ་ཨཱཿཧཱུྃ་བཛྲ་གུ་རུ༴ བུམ་ཆུ་བླུད། དེ་ནས་ཐུགས་ཚེ་རིལ་གྱི་དབང་བསྐུར་བ་ནི། དམ་རྫས་བཅུད་བྱིན་མཆོག་དང་ལྡན་པས་ནང་བཅུད་རྒྱས་ལ་ཕྱི་ཡི་ཕུན་ཚོགས་རྒྱས་པར་འཕེལ་བའི་མོས་པར་གྱིས། ཧྲཱིཿ སྔོན་བྱོན་དུས་གསུམ་སངས་རྒྱས་ཐམས་ཅད་ཀྱིས༔ སྒྲུབ་རྫས་རིལ་བུ་འདི་ལ་བརྟེན་ནས་མཛད༔ གུ་རུའི་བྱིན་རླབས་རིལ་བུ་འདུ་འབྲལ་མེད༔ སྐལ་ལྡན་རིགས་ཀྱི་བུ་ལ་ཟས་སུ་སྦྱིན༔ དམ་རྫས་མ་སྤངས་བཅུད་ལེན་སྙིང་པོར་སྤྱོད༔ ཟ་འཐུང་ལོངས་སྤྱོད་ཚེ་ཡི་དབང་ཐོབ་ཤོག༔ ཨོཾ་ཨཱཿཧཱུྃ་བཛྲ༴ ཚེ་རིལ་བྱིན། དེ་ནས་གསུང་ཚེ་ཆང་གི་དབང་བསྐུར་བ་ནི། འཆི་མེད་ཡེ་ཤེས་ཀྱི་བདུད་རྩིའི་བཅུད་ཀྱིས་ལུས་ཟག་མེད་རྡོ་རྗེའི་རང་བཞིན་དུ་གྱུར་པའི་མོས་པར་གྱིས། ཧྲཱིཿ སྔོན་བྱོན་དྲང་སྲོང་རིག་འཛིན་ཐམས་ཅད་ཀྱིས༔ ཚེ་སྒྲུབ་བདུད་རྩི་འདི་ལ་བརྟེན་ནས་མཛད༔ རྒྱལ་བའི་བྱིན་རླབས་བདུད་རྩིར་འདུ་འབྲལ་མེད༔ སྐལ་ལྡན་རིགས་ཀྱི་བུ་ལ་སྐོམ་དུ་སྦྱིན༔ ཕྱི་ནང་བྱང་སེམས་ཁམས་རྣམས་འཕེལ་ཞིང་རྒྱས༔ བདེ་དྲོད་རང་འབར་ཚེ་ཡི་དབང་ཐོབ་ཤོག༔ ཨོཾ་ཨཱཿཧཱུྃ་བཛྲ༴ ཚེ་ཆང་བླུད། ཡོན་ཏན་མདའ་དར་གྱི་དབང་ནི། ཁྱེད་རང་རྣམས་ཀྱི་ལུས་ལ་རྡོ་རྗེའི་གོ་ཁྲབ་ཀྱིས་བརྒྱན་ནས་འོད་འཁྱིལ་ལེ་བ་ཅིས་ཀྱང་མི་ཤིགས་པར་སྒོམས་ཤིག ཨོཾ་བཛྲ་རཀྵ་རཀྵ་ཧཱུྃ། ཞེས་བརྗོད་ལ་ཚེའི་མདའ་དར་གྱི་དབང་བསྐུར་རོ།། ཕྲིན་ལས་རྒྱས་གདབ་ཀྱི་དབང་ནི། རྡོ་རྗེ་རྒྱ་གྲམ་གནས་ལྔར་བཞག་པས་སྒོ་གསུམ་དུ་བརྟན་པར་གྱུར་པའི་མོས་པར་གྱིས། ཧྲཱིཿ དང་པོ་ཆོས་ཀྱི་དབྱིངས་ཀྱི་རྒྱ༔ གཉིས་པ་ཐབས་དང་ཤེས་རབ་རྒྱ༔ གསུམ་པ་སྐུ་གསུང་ཐུགས་ཀྱི་རྒྱ༔ བཞི་པ་ཡེ་ཤེས་བཞི་ཡི་རྒྱ༔ ལྔ་པ་རིགས་ལྔའི་སངས་རྒྱས་རྒྱ༔ དྲུག་པ་བཅོམ་ལྡན་ཐུབ་དྲུག་རྒྱ༔ བདུན་པ་སངས་རྒྱས་རབ་བདུན་རྒྱ༔ ཕྱག་རྒྱ་བདུན་གྱིས་རྒྱས་གདབ་བོ༔ དེ་ནས། ཨོཾ་འགྲུབ་པར་གྱུར་ཅིག་རྡོ་རྗེའི་སྐུ་ནི་སྐྱེ་འཆི་བྲལ༔ ཚངས་པའི་གསུང་ནི་སྐྱེ་མེད་རྟག་པ་རྡོ་རྗེའི་གསུང་༔ སྤྲོས་བྲལ་ཐུགས་ནི་དུས་གསུམ་འགྱུར་བ་མེད་པའི་ཐུགས༔ འཆི་མེད་སྐུ་གསུང་ཐུགས་དང་ཡང་དག་ལྡན་པ་ཡི༔ འཆི་མེད་པདྨ་འབྱུང་གནས་འོད་དཔག་མེད༔ སྐུ་གསུང་ཐུགས་ཡོན་ཕྲིན་ལས་འགྲུབ་གྱུར་ནས༔ བདག་ཅག་ཚེ་དང་སྒྲུབ་པ་མཐར་ཕྱིན་ནས༔ རླབས་ཆེན་འགྲོ་བའི་དོན་ལ་སྤྱོད་པར་ཤོག༔ ཚེ་མི་འགྱུར་བ་གཡུང་དྲུང་ལྟ་བུར་གྱུར་ཅིག༔ ཚེ་མི་ཤིགས་པ་རྡོ་རྗེ་ལྟ་བུར་གྱུར་ཅིག༔ ཚེ་མི་ནུབ་པ་རྒྱལ་མཚན་ལྟ་བུར་གྱུར་ཅིག༔ ཚེ་རིང་བར་གྱུར་ཅིག༔ ཚེ་འཕེལ་བར་གྱུར་ཅིག༔ ཚེ་རྒྱས་པར་གྱུར་ཅིག༔ འཆི་བ་མེད་པ་ཚེའི་དངོས་གྲུབ་ཐོབ་པར་གྱུར་ཅིག༔ ཨོཾ་བཛྲ་ཨཱ་ཡུ་ཥེ་སྭཱ་ཧཱ༔ བཀྲ་ཤིས་ཅི་རིགས་པས་མཐའ་རྒྱན་ཅིང་། དེ་ལྟར་ཚེ་སྒྲུབ་ལྕགས་ཀྱི་རི་བོའི་དབང་བསྐུར་ལེགས་པར་ཐོབ་པས་རྩ་བ་དང་ཡན་ལག་གི་དམ་ཚིག་མཐའ་དག་ཚུལ་བཞིན་དུ་སྲུང་སྙམ་པས་འདིའི་རྗེས་ཟློས་མཛོད། གཙོ་བོའི་ཇི་ལྟར་བཀའ་སྩལ་པ། ། སོགས་ལན་གསུམ་བརྗོད་པར་བྱའོ། །